A STUDIA MUNDI – ECONOMICA cikkeinek   
formai követelményei

A Studia Mundi – Economica a Magyar Agrár- és Élettudományi Egyetem gödöllői Szent István Campusának tudományos közleményeit tartalmazza. Kéziratot nyújthatnak be az intézmény oktatói kutatói, nappali és levelező tagozaton tanuló alap- és mesterképzésben, a tudományos diákköri munkában résztvevő hallgatói konzulenseikkel közösen, valamint más intézmények oktató, kutatói.

A sablon használata

Kérjük, hogy kéziratát a mellékelt sablon használatával készítse el. A sablon elkészítésekor speciális címsorokat használtunk, fontos, hogy a kézirata szövege lehetőleg csak olyan szövegrészeket tartalmazzon, amelyek az itt megadott címsorok valamelyikével vannak formázva:

* SME Főcím,
* SME Szerző (csak szerkesztő használja!),
* SME Összefoglalás 1 (az összefoglalás első bekezdése),
* SME Összefoglalás 2 (az összefoglalás további bekezdései),
* SME Kulcsszó,
* SME Jel,
* SME Címsor 0 (a Címsor 1-gyel megegyező címfokozat, amennyiben lap tetejére esik),
* SME Címsor 1 (a Címsor 0-vál megegyező címfokozat a lap belsejében),
* SME Címsor 2 (alcím),
* SME Bekezdés 1 (a folyószöveg első bekezdése),
* SME Bekezdés 2 (a folyószöveg további bekezdései 0,4 cm-es behúzással),
* SME Lista (felsoroláshoz),
* SME Számozott lista,
* SME Ábra/Táblázat 1 (ábrák és táblázatok címéhez),
* SME Ábra/Táblázat 2 (ábrák és táblázatok forrásmegjelöléséhez,
* Normál (csak akkor használjuk, ha nagyon szükséges).

A szöveg megformázásakor kerülni kell a felesleges szóközök, tabulátorok és soremelések használatát.

Formai követelmények

A főszöveg főbb formai jellemzői

A cím utáni első bekezdésben az SME Bekezdés 1 sablont alkalmazzuk. Így a cím utáni első bekezdésben nem lesz behúzás.

Enter lenyomásakor a szöveg automatikusan át fog állni SME Bekezdés 2 sablonra. A második bekezdéstől **SME Bekezdés 2** sablont használunk a főszövegben. A sablon szerint a bekezdés (behúzás) mértéke: 0,4 cm, figyelni kell arra, hogy a szöveg során ez egységesen így maradjon. A cím utáni második bekezdéstől minden új bekezdést behúzással jelölünk, és ezzel együtt soremelésnél nincs térköz a bekezdés előtt, illetve után. Az új bekezdést mindig Enterrel kell jelölni, nem használható tabulátor, sorkihagyás és szóköz.

A főszöveg terjedelme maximum 10-15 oldal, 12 pontos Garamond betűkkel készül. Ez a betűtípus minden szerző számára elérhető/kiválasztható a Word betűtípusai közül. A szöveg sorkizárt és automatikus elválasztást tartalmaz. (Utóbbi beállítását mindenképpen érdemes még a szövegszerkesztés elején ellenőrizni.)

Néhány fontos követelmény/információ a folyószöveggel kapcsolatosan:

* A kiadvány szövegére mindenkor a kiadvány nyelvének helyesírási szabályai vonatkoznak.
* A magyar nyelvű kiadványok szövegében magyar írásjeleket kell alkalmazni, különösen figyelni kell a kis- és nagykötőjel (– Alt 0150) közötti különbségre és az idézőjelekre („…” Alt 0132; Alt 0148). Nagykötőjelet használunk tól-ig kapcsolatoknál, például: 118–129. p.; 1998–1999 és szerzői nevek között is: Kovács–Tóth vagy Kovács–Tóth-Tamás, de: Kovács Béla – Tóth Ákos; Kovács Béla – Tóth-Tamás Eszter.
* Ne alkalmazzunk egy cikken belül eltérő betűtípusokat.
* A szövegben kerüljük félkövér betűk használatát és az aláhúzásos kiemeléseket, ha mindenképpen fontos lenne kiemelést alkalmazni, akkor a kurziválás (dőlt betűs szedés) javasolt.
* Kiemeléseket csak indokolt esetben használjunk, ilyenkor a kiemelt szavakat a toldalékokkal együtt kurziváljuk.
* Idézőjelet kizárólag idézetek kiemelésére használjunk. A szövegben szereplő címeket is lehetőleg kurziváljuk inkább.
* Az írásjelek (pont, vessző, pontosvessző, kettőspont felkiáltójel, kérdőjel) előtt nincs szóköz, utána viszont mindig van.
* A %-jel előtt nincs szóköz, utána van.
* A +, –, = jelek előtt és után is használunk szóközt.
* Folyószövegben (zárójelen kívül) lehetőleg ne használjunk rövidítéseket: pl., uo., ill. Ha mégis szükséges, akkor a szövegben szereplő rövidítések legyenek egységesek.
* A számokat 10 alatt, ha lehet, írjuk ki betűvel a folyószövegben.
* Számok esetében 0 (nulla) helyett ne használjunk O betűt.
* A számokat 10 000-en felül hátulról számolva hármasával tagoljuk, a tagolást szóközzel jelöljük, ne használjunk pontot. Például: 18 000 000. Folyószövegben a számokat 9999-ig nem tagoljuk szóközzel sem.
* Ne válasszuk el egymástól két sorba a számokat és a mértékegységeket.

A szöveg tagolása

Az új oldalon kezdődő (lap tetejére kerülő) címek az **SME Címsor 0** sablonnal készülnek, a lap belsejében elhelyezkedő, de ugyanilyen rangú címek az **SME Címsor 1** sablonnal készülnek. Az ezeknél eggyel alacsonyabb rangú (al)címekhez használjuk az **SME Címsor 2** sablont.

A folyószöveg listákat és számozott felsorolásokat is tartalmazhat. Ezek egységessége érdekében kérjük, hogy használja az előre beállított sablonokat: **SME Lista**, **SME számozott lista**. Mindkét felsorolási sablon további alfelsorolásokra ad lehetőséget a tabulátor használatával. Alább, a cikk felépítésének (leggyakrabban használt címeinek) megadásakor számozott listát alkalmaztunk.

A cikk felépítése, fejezetei:

Főcím,

Szerzők(k) neve (csak lektorálás után kerül be!),

Összefoglalás,

Abstract (angol nyelvű összefoglaló),

Bevezetés,

Anyag és módszer,

Eredmények,

Következtetések, javaslatok,

Hivatkozott források,

Szerző(k)

* 1. név,
  2. ORCID,
  3. tudományos fokozat,
  4. beosztás,
  5. munkahely (hallgatók esetén szak, doktori iskola, oktatók esetén intézet, tanszék),
  6. e-mail-cím.

Néhány fontos követelmény a szöveg tagolásával, elrendezésével kapcsolatosan:

* A cikk DOI-azonosítót fog kapni, amely az első oldal fejlécében lesz elhelyezve hiperhivat-kozással.
* A cikk fejezeteit nem számozzuk meg.
* A főszövegben egységes, átlátható címrendszert kell alkalmazni. (Az azonos rangú részegységeket azonos fokozatú címekkel látjuk el.)
* A cikkek elkészítésekor kerülni kell a lábjegyzetek használatát, amennyiben a szerző jegyzeteket szeretne fűzni a mondanivalójához, azt végjegyzetekben teheti meg. (Ebben az esetben a Hivatkozott források előtt egy Jegyzetek című fejezetet kell elhelyezni.)
* Kerüljük a szövegben a fattyúsorokat, azaz új oldal ne kezdődjön az előző bekezdés utolsó sorával, és a szövegoldal ne végződjön új bekezdés első sorával.
* Ha a lap utolsó sorába cím kerülne, esetleg új bekezdés első sora, akkor azt oldaltöréssel új oldalra kell helyezni. (A szöveg csúsztatásához ne használjuk Entert.)
* Az oldalszámozás az láblécben megadott módon (alul, középen), arab számokkal, 1-től kezdve történik.
* A szerzők affiliációját nem közöljük a cím után és lábjegyzetben sem, az affiliáció adatai a cikk végére kerülnek majd. Fontos, hogy a szerzőkre vonatkozó információkat a szerkesztők helyezik el a cikkben! Ezért a kért információk ne a kéziratban szerepeljenek, hanem a cikk feltöltésekor, az online felületen adják meg őket ilyen részletességgel. ORCID megadása minden szerző esetén kötelező!

Ábrák és táblázatok a szövegben

A táblázatokra, ábrákra a szövegben minden esetben hivatkozni kell. Az ábrák és táblázatok számozásakor kerülni kell az automatikus számozást. A táblázatokat és ábrákat folytatólagosan kérjük sorszámozni, azok címét csak a közlemény nyelvén kell megadni.

1. ábra. Az ábra címe

Forrás: Vezetéknév, évszám alapján

Az ábra címe és forrása az ábra alá kerüljön, táblázatok esetén a címet a táblázat fölött, a táblázatra vonatkozó megjegyzéseket és a forrást a táblázat alatt adjuk meg. Az ábra és a táblázat címéhez az **SME Ábra/Táblázat 1** sablont, a forrás megjelöléséhez az **SME Ábra/Táblázat 2** sablont használjuk. Az ábrák és a táblázat címében az ábra és táblázat szavak után pontot teszünk. Forrás megjelölésére csak akkor van szükség, ha a táblázat/ábra nem a szerzők saját eredményeit tükrözi, vagy nem a szerző saját munkája. Ha a táblázat/ábra külső adatok, cikkek felhasználásával készült, akkor a forrást így kell megadni: Forrás: OECD 2010 alapján vagy Forrás: Tóth, 2001 alapján. Ha a teljes táblázat/ábra más publikációból származik, akkor a forrás olyan, mint az irodalomra történő szövegközi hivatkozás: (Tóth, 2001).

A táblázat (és ábra) elkészítésekor figyelembe kell venni a kiadvány méretét (margók: 2,5–2,5–2,5–2,5 cm). A táblázat/ábra nem lóghat ki a margóból.

Folytatólagos (következő oldalra átnyúló) táblázatnál jelezni kell, hogy melyik táblázat folytatásáról van szó, illetve a vezéroszlopot meg kell ismételni.

1. táblázat. A táblázat címe

|  |  |
| --- | --- |
| Település neve | Irányítószám |
| Gyöngyös | 3200 |
| Kaposvár | 7400 |
| Kompolt | 3356 |

Forrás: Vezetéknév, évszám alapján

A táblázatot Word-formátumban kérjük, fénymásolatot, fotót, webmásolatot nem tudunk elfogadni. Amennyiben egy táblázatban egymás alatt szerepelnek ezres, illetve tízezres vagy annál nagyobb számok, az 1000 és 9999 közötti számok is tagoltak legyenek. A táblázatot kérjük decimálisan formázni, vagyis egyesek egyesek alá, tízesek tízesek alá kerüljenek.

A fenti példánál bonyolultabb szerkesztésű (több sort és oszlopot tartalmazó) táblázatot kérjük Excel-állományként is mellékelni.

Excelben készült grafikon esetén kérjük csatolt fájlban külön beküldeni az eredeti Excel-állományt.

A képformátumban felhasznált grafikon vagy más ábra esetén kérjük, küldje el elektronikus formában az eredeti képet a lehető legjobb minőségben (ajánlott formátum: jpg).

A hivatkozások és a jegyzetapparátus elkészítése

A Hivatkozott források fejezetben csak azok a források szerepeljenek, amelyeket a főszöveg valóban idéz. Az irodalomjegyzék elkészíthető bármely referenciakezelő programmal, de a listát kérjük statikus szöveggé alakítani, és az alábbi formai követelményhez igazítani.

Az irodalomhasználat során a Harvard referenciastílus használata kötelező. A szövegközi hivatkozás az alábbiak szerint történik:

* A közlemény főszövegén belül kerek zárójelben tüntetjük fel az idézett szerző vezetéknevét és azt az évszámot, amikor az adott forrásanyag megjelent: (Káposzta, 2018).
* Ha szó szerint idézünk, akkor az oldalszámot is be kell írnunk a zárójelbe: (Molnár, 2018: 21). Amennyiben az idézett szövegrész több egybefüggő oldalról származik, a számok között nagykötőjel legyen, például: (Molnár, 2018: 256–257).
* Ha saját korábbi írásunkra hivatkozunk, nem az én szót kell használni, hanem a vezetéknevet.
* Ha az idézett gondolat többszerzős: (Péli–Kollár, 2012: 11), (Bárczy–Benkő–Berrár, 2002) vagy (Malomsoki et al. 2002).
* Ha egy gondolatot több szerzőtől idézünk, a hivatkozás formája ugyanez, de az egyes szerzők és évszámok közé pontosvesszőt teszünk, például: (Káposzta, 2002: 123; Káposzta, 2011: 27).
* Szerkesztett kötet esetén a hivatkozás: (szerk. Hudson–Bolton 1997). Az ilyen hivatkozást lehetőleg mellőzzük, törekedjünk a szerzők megnevezésére.
* Ha ugyanannak a szerzőnek ugyanabból az évből több művét is idézzük, akkor alfabetikus sorrendben betűkkel különböztetjük meg ugyanazon szerző eltérő írásait. Például: (Molnár, 2018a).

Az ilyen típusú beszúrások mindig pontos jegyzetapparátusra kell, hogy támaszkodjanak, vagyis az idézett művek visszakereshetőségét (részletes bibliográfiai leírását) a szöveg végi irodalomjegyzékben (Hivatkozott források cím alatt) kell feltüntetni. A Hivatkozott források című fejezetben a felhasznált irodalmak részletes leírását kérjük. Nem alkalmazható például több szerző esetén az et al. rövidítés, a szövegközi rövid változatot itt az összes szerző felsorolásával fel kell oldani.

Amennyiben bármely bibliográfiai elem hiányzik (nem olvasható le az idézett kiadványról), azt jelezni kell. Hiányzó szerző esetén használható adatelem: [Szerző nélkül / S. n.]. Ha szükséges, megadható szerzőként a tartalomért felelős szervezet neve is, például: (KSH, 2019). Hiányzó kiadó esetén: [Hely nélkül /S. l.], a megjelenés idejének hiánya esetén: [Év nélkül / S. d.]. Honlapok esetén gyakran előfordul, hogy a megjelenített tartalomnak sem a szerzője, sem a megjelenési ideje nem olvasható le. Az ilyen források idézését lehetőleg mellőzzük, ha mégis szükséges, akkor [Szerző és év nélkül 1], [Szerző és év nélkül 2] stb. jelzéssel kerüljenek a szövegbe, illetve az irodalomjegyzékbe.

Az irodalomjegyzékben nem választjuk ketté a hagyományos és az internetes forrásokat. Bármely papíralapú forrás esetén közölhetjük az elektronikus (pl. repozitóriumi) elérés linkjét is, ha pedig adott forrás megjelent papíralapon és elektronikus formában is, akkor az elsődleges változat adatait adjuk meg mindenképpen.

Csak azokat az internetes forrásokat gyűjtsük külön jegyzékbe, amelyek felhasznált weboldalakra, adatbázisokra stb. utalnak. Ebben az esetben a hivatkozott forrás a weboldal címe, szerzőt nem kell megadni. Viszont ebben az esetben is meg kell adni a bibliográfiai tételben az URL mellett a webhely nevét és a letöltés dátumát. Ha a weboldalon található valamely tartalomra hivatkozunk, akkor a tétel szerzői hivatkozással a többi forrás közé kerül.

A külföldi forrást a mű eredeti címével kell megadni, de hivatkozni rá, illetve az irodalomjegyzékben feltüntetni a magyar nyelvű tételekkel megegyező módon kell.

A DOI-azonosítóról:

Az MTA Könyvtár és Információs Központtal együttműködve cikkeinket ellátjuk a CrossRefnél regisztrált DOI-azonosítóval. A DOI növeli a cikkek láthatóságát, könnyíti az adott, kapott hivatkozások összeszámlálását. Ennek feltétele, hogy a szerzők az irodalomjegyzékben feltüntessék a hivatkozott művek CrossRef-nél regisztrált DOI-azonosítóját (amennyiben van ilyen). A hivatkozott közlemények DOI-azonosítója a következő linkre kattintva kereshető meg: [http://se­arch.cross­ref.org](http://search.crossref.org).

Egy-egy szakirodalmi tétel bibliográfiai leírása végén a „DOI:” után csak a 10.-tól kezdődő karaktersorozatot kell megadni, pl.: DOI: [10.17165/TP.2018.1.2](https://doi.org/10.17165/tp.2018.1.2)), a cikk eléréséhez vezető linket (https://doi.org/10.17165/tp.2018.1.2) ehhez hiperlinkként kell csatolni.

**A Hivatkozott források fejezetben az alábbiak szerint kérjük megadni a bibliográfiai adatokat.**

**1. Könyv**

Szerző/k és/vagy szerkesztő/k (vagy a szervezet/társaság, amennyiben a szerző nem szerepel; vagy a cím, ha szerző vagy szervezet nincs megadva) (kiadás/megjelenés éve): cím (dőlt/kurzív betűkkel). Kiadás helye (város): Kiadó. DOI-azonosító (ha van).

Példák:

1. Kemény S. – Papp L. – Deák A. (1999): *Statisztikai minőség- (megfelelőség-) szabályozás.* Budapest: műszaki Könyvkiadó – Magyar Minőség Társaság.
2. KSH (2009): *Magyar Statisztikai Évkönyv 2008.* Budapest: KSH.
3. Marselek S. (2006): *Agrár-közgazdaságtan.* Budapest: FVM Képzési és Szaktanácsadási Intézet.
4. Neely, A. – Adams, C. – Kennerley, m. (2004): *A tulajdonosi érték.* Budapest: Alinea Kiadó.

A szerkesztett könyvre való hivatkozást kerüljük, mindig valamely szerző által jegyzett könyvfejezetre, szaktanulmányra hivatkozzunk! (Lásd lent.)

**2. Könyvfejezet**

A hivatkozást a könyveknél megadott módon kell megtennünk, de figyelni kell arra, hogy megadjuk mind a fejezet szerzőjét, mind a könyv szerzőjét/szerkesztőjét. A könyvvel ellentétben itt mindig kérünk terjedelmi adatokat, amelyek mindig az adott könyvrészletre vonatkoznak. A kezdő és záró oldalszám között a tól-ig viszonyt nagykötőjel (Alt 0150) jelezze! Könyvrészlet esetén mindig a befoglaló kötet címét kurziváljuk (szedjük dőlt betűkkel).

Példák:

1. Nilsson, A. (2020): Landscape Observatory Västra Götaland. In: Bujdosó, Z. – Dinya L. – Csernák J. (szerk.): *XVII. Nemzetközi Tudományos Napok – Abstract Book : 17th International Scientific Days – Abstract Book*. Gyöngyös, EKE Líceum Kiadó, p. 66.
2. Takács I. (2008): A vállalkozások elemzése. In: Nábrádi A. – Pupos T. – Takácsné György K. (szerk.): *Üzemtan I.* Budapest: Szaktudás Kiadóház, pp. 126–141.

**3. Folyóiratcikk**

Szerző(k) (megjelenés éve): a cikk címe. A folyóirat neve/címe (dőlt/kurzív betűkkel), a folyóirat évfolyam- és lapszáma, oldalszámok. DOI-azonosító (ha van).

Példa:

1. Csoka, G. E. (2020): Romania’s Tourism Potential in Transylvania. *Acta Carolus Robertus,* 10(2), 47–55. DOI: [10.33032/acr.2475](https://doi.org/10.33032/acr.2475)
2. Singh, D. – Gál, Z. (2020): Economic Freedom and its Impact on Foreign Direct Investment. *Review Of Economic Perspectives / Národohospodársky Obzor : The Journal Of Masaryk University,* 20(1), 73–90. DOI: [10.2478/revecp-2020-0004](https://doi.org/10.2478/revecp-2020-0004)

**4. Doktori értekezés, disszertáció**

Szerző (az elkészítés éve): cím (dőlt betűkkel). A mű típusa [PhD-értekezés/ DLAértekezés/MTA doktori értekezés]. Székhely: Oktatási intézmény.

Példa:

1. Buda Gabriella (2021): A Fogyasztói attitűdök és a megosztásalapú szolgáltatások kapcsolata. [PhD-értekezés] Gödöllő: MATE Gazdaság- és Regionális Tudományok Doktori Iskola. Letöltés dátuma: 2021. 03. 20. forrás: https://uni-mate.hu/sites/default/files/bu­da\_gabriella\_ertekezes.pdf

**5. Elektronikus források**

Amennyiben lehetséges, típusonként ugyanazokat az adatelemeket, ugyanolyan sorrendben írjuk le, mint a fenti példák mutatják. Ezenkívül minden esetben fel kell tüntetni az utolsó letöltés dátumát és az URL-t.

**a. Közlemény internetes honlapról/portálról**

Szerző(k) (a publikáció éve): a tanulmány címe (kurzív). Közzétevő intézmény/weboldal. A letöltés dátuma. forrás: URL

Példa:

1. MNB (2020): *A jegybanki alapkamat alakulása.* MNB honlapja. Letöltés dátuma: 2021. 03. 31. forrás: https://www.mnb.hu/Jegybanki\_alapkamat\_alakulasa
2. Szerző nélkül (2016): *Eurócsatlakozás: puszta szavak.* Az Én Pénzem. Letöltés dátuma: 2021. 03. 31. forrás: URL: https://www.azenpenzem.hu/cikkek/euro­csatlakozas-puszta-szavak/3366/

**b. Elektronikus könyv/könyvfejezet (e-könyv)**

Szerző(k) (a publikáció éve): e-könyv címe. Eredeti kiadási adatok: hely: kiadó (ha van). [Elektronikus kiad.] Közzététel helye: Közzétevő intézmény. Terjedelem (ha meghatározható). A letöltés dátuma. forrás: URL.

Példák:

1. Daruka, M. (2020): Intézményi közgazdaságtan. Budapest: Budapesti Corvinus Egyetem. [Elektronikus kiad.] Budapest: Tankönyvtár. Letöltés dátuma: 2021. 04. 02. forrás: http://dtk.tankonyvtar.hu/xmlui/handle/123456789/13317
2. Orosz R. (1991): Kautz Gyula munkássága és helye a közgazdasági gondolkodás történetében. In: Mihalik I. (szerk.): Magyar közgazdászok arcképvázlatai. Budapest: közgazdaságtudományi Egyetem PTK (Közgazdaságtani (f)irkák, 68.) [Elektronikus kiad.] Budapest: Neumann Kht., 2005. Letöltés dátuma: 2021. 04. 01. forrás: http://mek.oszk.hu/03100/03176 [2018. 01. 24.]

**c. Cikk elektronikus folyóiratban**

Szerző(k) (a publikáció megjelenésének éve): a tanulmány/cikk címe. A folyóirat címe, A folyóirat évfolyama és a lapszáma vagy az online megjelenés dátuma. Oldalszám (ha rendelkezésre áll). A letöltés dátuma. forrás: URL vagy DOI (ha van DOI, akkor elég azt megadni).

Példa:

1. Boros E. – Sztanó G. (2021): The evolution of European bailout arrangements and its impact on sovereign bond yields in the aftermath of the euro crisis. *Society and Economy,* 2021. 03. 07. [online] Letöltés dátuma: 2021. 04. 01. DOI: [10.1556/204.2020.00024](https://doi.org/10.1556/204.2020.00024)

Amennyiben a papíralapú kiadvány elektronikusan is megtalálható, elsősorban előbbi adatait kérjük megadni. Az utolsó letöltés dátuma és az elektronikus elérés útja ez után megadható.

Példa:

1. Csaba L. (2007): Átmenet vagy spontán rend(etlenség)? *Közgazdasági Szemle,* 54(9), 757–773. Letöltés dátuma: 2021. 01. 31. forrás: http://epa.oszk.hu/00000/00017/00140/pdf/1csa­ba.pdf > [2008. 03. 11.]

Mintaoldalak

A következőkben mintaoldalakon mutatjuk be egy cikk felépítését. A mintaoldalakhoz a szövegrészleteket korábbi kéziratokból vágtuk ki véletlenszerűen, azok tartalma nem összefüggő, esetenként nem is összetartozó, ebben a formában nem hiteles, nem szerkesztett.

Kérjük, hogy a kézirat elkészítéséhez a fent megadott formai követelmények szerint az alább megadott sablont használja (akár a saját szövegrészek bemásolásával).

A cikk főcíme (SME Főcím)

Alcím

Ide kerül majd a szerzők felsorolása ebben a formában: Kiss László – Poó Lea **(SME Szerző)**. Az anonimitás érdekében a kéziratban nem kerülnek ide nevek, azt a szerkesztők a lektorálás után fogják beírni.

Összefoglalás (SME Címsor 1)

Az **SME Összefoglalás 1** sablont alkalmazzuk a cím utáni első bekezdésre. Kerüljük az Összefoglalásban az új bekezdések használatát. Az SME Összefoglalás 1 sablon abban különbözik az SME Összefoglalás 2 sablontól, hogy a bekezdés itt „tapad”, nincs behúzás.

Amennyiben az Összefoglalás mégis több bekezdésre tagolódik, úgy a második bekezdéstől az **SME Összefoglalás 2** sablont kell alkalmazni. (Az első bekezdés után ütött Enter automatikusan ebbe a formátumba helyezi a szöveget. A cím utáni első bekezdés kivételével minden további bekezdésben 0,4 cm-es behúzást alkalmazunk.

Mind a magyar, mind az angol nyelvű összefoglaló minimimum 1000, maximum 1500 karakter legyen. A szerzőknek a dolgozatukhoz 3-6 magyar és angol kulcsszót is meg kell adniuk, és a dolgozatot JEL- (Journal of Economic Literature) kódokkal is el kell látniuk, amelyek [ITT](http://www.aeaweb.org/jel/jel_class_system.php) választhatók ki.

***Kulcsszavak (SME Kulcsszó):*** minta1, minta2, minta3

JEL (SME Jel): Z29

A cikk címe anogolul (SME Főcím)

Abstract (SME Címsor 1)

Text of Abstract **(SME Összefoglalás 1)**. Amennyiben a két absztrakt nem fér el egy oldalon, úgy az angol nyelvű összefoglaló oldaltöréssel a következő oldalra kerül, majd a cikk főszövege egy újabb oldaltöréssel az azt követőre.

Itt is ügyelni kell a bekezdések stílusára. A második bekezdéstől **SME Összefoglalás 2** sablont kell alkalmazni.

Keywords (SME Kulcsszó): minta1, minta2, minta3

JEL (SME Jel): Z29

Bevezetés (SME Címsor 0)

**(SME Bekezdés 1)** A Tisza hullámterében a Kiskörei vízlépcső 1973-as üzembe helyezése után, több szakaszban létrejött egy 127 km2 felületű víztest. Az elsődlegesen vízgazdálkodási (öntözési, aszálykár-csökkentési) céllal, valamint energiatermelés érdekében kialakított mesterséges tározó turisztikai jelentőségét jól mutatja, hogy már 1969-ben megalakult a Közép-Tisza-vidéki Üdülő területi Előkészítő Bizottság (Mészáros, 1974).

Első alfejezet (SME Címsor 2)

**(SME Bekezdés 1)** A sekély víztározón a duzzasztás, de még inkább az árasztás révén a korábbitól ugyan eltérő, de annál sok tekintetben változatosabb élőhelykomplex jött létre (Halasi-Kovács–Harka, 2000). A természeti értékek jelentőségének köszönhetően a tározótér egy része (Tiszavalki-medence és a Poroszlói-medence) a Hortobágyi Nemzeti Park része, emellett Natura2000 és Ramsari-területek is.

**(SME Bekezdés 2)** A tájképi, hidrológiai és ökológiai mozaikosság a tavat különösen vonzó célponttá teszi a horgászok számára. A Tisza-tóból 51 halfajt mutattak ki (Harka, 1985), ami jóval meghaladja a hasonló méretű állóvizekre jellemző fajszámot. Mindezek eredményeképp mára a horgászturizmust a Tisza-tónál nagy piaci részesedés jellemzi (Benkhard et al., 2013), sőt a tó egyik legmeghatározóbb márkaeleme lett.

Második alfejezet (SME Címsor 2)

**(SME Bekezdés 1)** A térben és időben változatos adottságú Tisza-tavon az alkalmazható horgászmódszerek is változatosak, ennek következtében a horgászok 80%-a rendszeres visszajáró (Dávid et al., 2010; Benkhard et al., 2013). A horgászturisták további jellemzői közül csak a kutatásunkhoz kapcsolódókról ejtünk szót röviden.

**(SME Bekezdés 2)** Korábbi kutatások, valamint a jelen felmérés eredményei alapján is elmondható, hogy a Tisza-tó horgászai szálláshelyet kis arányban vesznek igénybe, keveset költenek rá:

* **(SME Lista)** A KSH adatai (2013; 2018) alapján a költési szerkezetben a belföldi több napos utazások során a szálláshely 35-50%-ot tesz ki, míg a Tisza-tó horgászai körében végzett felmérés során ez csak 7% volt (Benkhard et al., 2013).
* A horgászok több mint harmada (38,7%, illetve 46,7%) egyáltalán nem vett igénybe szálláshelyet (Dávid et al., 2010; Benkhard et al., 2013).

**(SME Bekezdés 2)** A fenti eredményeknek az is az oka, hogy a Tisza-tónál sok a közeli településeken élő vagy ott nyaralóingatlannal rendelkező horgász. Azonban a vízparton történő éjszakázás sok horgász számára szinte magától értetődő, a partról történő horgászat sajátosságai miatt:

* **(SME Lista)** megszokott, kedvelt beállóhelyekhez való ragaszkodás,
* etetőhelyek védelme,
* a horgászidő legteljesebb kihasználása,
* parton töltött éjszakák az esti, hajnali kapás reményében,
* spórolás.

Anyag és módszer (SME Címsor 0)

**(SME Bekezdés 1)** A terepi adatgyűjtés során (a Tiszavalkimedencét kivéve) a tározó vízpartjait jártuk végig 2019 július–augusztus folyamán, miközben a horgászhelyek jellemzőit adatlapon rögzítettük és fotókat készíttetünk. A szárazföldről nem megközelíthető területeket csónakkal vizsgáltuk meg.

**(SME Bekezdés 2)** Az adatlapra a következő paramétereket jegyeztük fel:

* **(SME Lista)** koordináták,
* vadkempingezéssel érintett terület kiterjedése (m2),
* szemét jellege (van-e szemétgyűjtő, ez saját vagy halászati hasznosítótól vásárolt, mekkora a szétszórt szemét mennyisége),
* tűzrakóhely jellege (időszakos vagy állandó, ha állandó: anyaga, fedettsége),
* felépítmény jellege (mobil sátor, fix sátor, fa- vagy lemezház, többféle),
* mellékhelység jellege,
* egyéb elemek. **(SME Lista)**

**(SME Bekezdés 2)** A felmért adatok elemzése és az illusztrációk egy részének elkészítése Excel és SPSS program segítségével történt. A térképek készítéséhez az Openstreetmap és a Google Earth adatait is segítségül hívva, a QGIS programot használtuk.

Eredmények (SME Címsor 1)

**(SME Bekezdés 1)** A túrázók, vízitúrázók számára a védett területeken kívül általában az úgynevezett erdőtörvény (2009/ XXXVII) az iránymutató, mely szerint a 24 órát nem meghaladó sátrazáshoz nem kell az erdőgazdálkodó hozzájárulása, illetve partéltől számított 50 méteren belül a parti kezelő engedélyével lehet egy éjszakára sátrat verni. Azonban a Tiszatavi kódex szerint (KÖTIVIZIG, 2010) a Tiszató azon részein, amelyek nem esnek természetvédelmi oltalom alá, sátorozni csak az erre a célra kijelölt állandó és ideiglenes helyen lehet. […]

**(SME Bekezdés 2)** Habár a vadkempingezés, tehát a kiépített táborhelyeken kívül történő sátorverés bizonyos keretek között hazánkban is lehetséges, a vizsgált területre vonatkozó előírások miatt a publikáció további részében az illegális sátrazás szinonimájaként fogjuk használni!

1. táblázat. A táblázat címe (SME Ábra/Táblázat 1)

|  |  |
| --- | --- |
| Település neve | Irányítószám |
| Gyöngyös | 3200 |
| Kaposvár | 7400 |
| Kompolt | 3356 |

Forrás: Vezetéknév, évszám alapján (SME Ábra/Táblázat 2)

**(SME Bekezdés 2)** A terepbejárás során 44 ponton találtunk vadkempingezésre utaló jeleket. Ezen helyszínek megoszlása: Abádszalókimedence 50%, Sarudimedence 48%, Poroszlóimedence 2%. Összevetve a 2000 folyamán végzett felmérés eredményeivel (Mokánszky–Hij, 2001), határozott csökkenés tapasztalható, ami a Hortobágyi Nemzeti Park részét jelentő Poroszlóimedencében a legnagyobb mértékű (1. ábra). A csökkenés emellett összefüggésbe hozható az infrastruktúra változásával is, ugyanis néhány, korábban vadkempingezéssel érintett területen ma már kikötő található (Abádszalókiöböl). […]

A vadkempingezés módja változatos, de többségében jóval meghaladja az „időjárás elleni védelem céljából kifeszített fólia” kategóriáját. A felmért pontokon 5 kategóriát különítettünk el, melyek közül a mobil sátor a leggyakoribb (64%). Azonban a hosszabb távú (akár több hónapig tartó) tartózkodásra utaló fix sátrakon (18%) túl fa vagy lemez ház (3. ábra), illetve többféle megoldás kombinációja is előfordult (9%). Lakóhajót, illetve lakókocsit szintén a helyszínek 9%-án találtunk.

Ahogy az 5. ábrán látható, a masszívabb felépítmények a legközelebbi közúttól legfeljebb (légvonalban) 500 m-re találhatóak.

5. ábra. Az ábra címe (SME Ábra/Táblázat 1)

Forrás: Szerző, évszám alapján (SME Ábra/Táblázat 2)

Köveztetések és javaslatok (SME Címsor 1)

**(SME Bekezdés 1)** Habár a vadkempingezés jelenléte a Tisza-tónál csökkent, de najainkban is fennálló probléma. A csökkenést egyrészt a szigorúbb ellenőrzés eredményezte, emellett hozzájárult az infrastruktúra változása is.

**(SME Bekezdés 2)** A továbbra is fennálló tájképi és környezeti terhelést a masszívabb felépítmények, a komfortnövelő beavatkozások és a hulladékkezelés jelentik, melyek legfőképpen a településektől 2-4000 méterre találhatóak, a legközelebbi közúttól (légvonalban) viszont csak alig 500 méterre.

A terület kezelőjének hatékonyabb menedzsment-intézkedését véleményünk szerint a tájékoztatás és a szabályok betartatása, a gyakoribb ellenőrzés segítené

Hivatkozott források (SME Címsor 1)

1. (SME Irodalomjegyzék)
2. Bácsné Bába É. – Fenyves V. – Szabados Gy. – Dajnoki K. – Müller A – Bács Z. (2019): A sportágazat nemzetgazdasági jelentőségének vizsgálata beszámoló adatok alapján 2014-2016-os időszakban. *Jelenkori Társadalmi És Gazdasági Folyamatok,* 13(3–4), 93–103.
3. Bács B. (2016): A Real Madrid gazdasági sikerességének elemzése. [Szakdolgozat]. Debreceni Egyetem.
4. Balogh, R. – Dajnoki, K. – Bácsné, Bába É. (2019): Miért beteg a magyar futball még mindig? – A magyar labdarúgás játékos piacának jellemzése. *Jelenkori Társadalmi és Gazdasági Folyamatok,* 13(3–4), 105–117.

Szerző(k)

név

ORCID

tudományos fokozat

beosztás

munkahely (hallgatók esetén szak, doktori iskola, oktatók esetén intézet, tanszék),

e-mail-cím.